**САЛМОНЕЛОЗА**

Заболяването салмонела се причинява от бактериите от род Salmonella, които се причисляват към семейство Enterobacteriacea. От салмонела боледуват както хората, така и животните. Известни са над 2000 щама на салмонелни бактерии, болестотворни за човека и за различни животни и птици.

Източник на заразата са домашните животни и птици, както и човекът - болен или заразоносител. Най-голямо значение за разпространението на заболяването имат домашните птици, защото салмонелите се изолират не само от месото и вътрешните им органи, но и от яйцата. Бактериите салмонела се срещат най-често в храните от животински произход (месо, яйца, мляко и млечни продукти).

Заразяването се осъществява най-често по хранителен път. Освен, чрез храната със салмонела може да се заразим посредством приборите за храна, които използваме - вилици, ножове. Източник на салмонела могат да станат и не добре измити плодове и зеленчуци, които са отглеждани върху почви наторявани с естествена животинска тор или са били в контакт със заразени животни (най-често на село, ако имаме куче или котка). Заразяване със салмонела може да стани и в резултат на замърсяване на водите, в които хората се къпят или използват за битови нужди.

Особено критичен период за заразяване със салмонела е летния. Поради високите температури, представителите от род Salmonella се размножават изключително бързо. Заразата става най-често след консумация на храни, приготвени от смляно или кълцано месо, мляко и млечни продукти, яйца и яйчни продукти и др., консумирани след недостатъчна термична обработка или сурови. Храната може да бъде заразена и вторично от лицата, които я обработват.

Инкубационният период е сравнително кратък и зависи от механизма на заразяване: при хранително отравяне е от 6 до 24 часа, а при контактно-битов път е от 2 до 8 дни.

Бактериите атакуват много бързо червата, поради което заболяването започва внезапно с висока температура, втрисане, мускулни и коремни болки, многократни повръщания и изхождания, които са воднисти с примес на слуз, а понякога и кръв. Диарията и повръщането може да изтощи организма от загубата на вода, соли и минерали. Поради риск да настъпи обезводняване на организма с патологични усложнения е необходимо бързо и адекватно лечение. В случай на по-слаба инфекция,има и по-слаби симптоми – обикновено само диария, два или три пъти дневно в продължение на няколко дни.

При подобни оплаквания болният следва да потърси веднага лекарска помощ.

За точно диагностициране на заболяването се извършват необходимите изследвания.

**За Бургаска област през 2016г**. **заболелите от салмонела са 11** **лица, а за първото шестмесечие на 2017 г. случаите са 7.**

**Профилактични мерки**

**• не консумирайте храни от животински произход без сертификат за качество и годност от производителя;**

**• спазвайте добра лична хигиена и дезинфекция при обработка на храните;**

**• стриктно спазвайте здравно - противоепидемични мерки за правилен технологичен режим, транспорт, съхранение и обработка на хранителните продукти.**

Издава: Дирекция ПБПЗ при РЗИ гр. Бургас